DA Den Europæiske Unions Tidende C 136/11

Ordning for refusion af afgifter til finansiering af Fonds national de l'élevage, som er uretmæssigt opkrævet på dyr fra medlemsstater i Den Europæiske Union, der er indført i Frankrig mellem den 1. januar 1996 og den 30. september 2004 med henblik på at slagtes dér — Interbev (France)

2013/C 136/07

Retsgrundlag:

Med refusionen gennemføres Kommissionens afgørelse af 13. juli 2011 om afgifter til fordel for Interbev offentliggjort den 1. marts 2012 i Den Europæiske Unions Tidende (EUT L 59 af 1.3.2012, s. 14), der kan downloades fra: http://eur-lex.europa.eu/LexUriServ/LexUriServ.do?uri=OJ:L:2012:059:0014:0033:DA:PDF

I henhold til nævnte afgørelse bør Frankrig refundere den del af afgiften, der blev opkrævet for produkter fra de øvrige medlemsstater i Den Europæiske Union (afgifter på kvæg eller får til fordel for FNE »Fonds national de l’elevage« (den nationale husdyrbrugsfond) mellem 1996 og 2004) til afgiftspligtige, der ansøger herom, forudsat at de kan godtgøre, at de har betalt disse afgifter.

Indgivelse af ansøgninger:

Ansøgninger om refusion indgives af ansøgere pr. post inden for en periode på fem år fra datoen for offentliggørelsen af Kommissionens afgørelse, dvs. den 1. marts 2012 til:

Interbev service cotisations 207 rue de Bercy 75587 Paris Cedex 12 FRANCE

Ansøgninger indgives ved at udfylde vedlagte formular i to dele, idet alle punkter skal besvares. Del 1 sammenfatter ansøgningen og angiver et samlet beløb for alle poster i del 2. Del 2 (udfyldes for hver tilhørende faktura) angiver nærmere oplysninger om beregningen af de beløb, der ansøges om.

Ansøgninger skal ledsages af dokumentation (salgsfakturaer for dyrene og bankkontoudtog og/eller belæg for, at afgifterne til fordel for den nationale husdyrbrugsfond blev opkrævet og betalt).

Beløb, hvorom der ansøges i national valuta frem til 1. januar 2002, vil også skulle angives i EUR.

Gennemgang af sager:

Interbev vil kontrollere dokumenterne og de opkrævede beløb for perioden fra 1996 til 2004.

Alle rimeligt underbyggede ansøgninger om refusion efterkommes. Uberettigede ansøgninger (der falder uden for den pågældende periode, er uforståelige eller ufuldstændige), eller som af andre årsager ikke er berettiget til refusion, returneres til afsenderen.

Refusion:

Afregning sker i EUR inden for en periode på højst seks måneder efter modtagelse af ansøgningen ved overførsel til modtagerens bankkonto (med henblik herpå afgives oplysninger til identifikation af ansøgerens bank og konto).

Afregningen baseres på den nationale husdyrbrugsfonds gældende sats fra 1996 til 2004, dvs. 0,0031 EUR/kg (eller - hvis salgsprisen for dyret ikke er fastsat efter slagtekroppens vægt - på grundlag af en fast sats på 1 EUR/dyr for voksent kvæg, 0,40 EUR/dyr for kalve og 0,06 EUR/dyr for får).

Det refunderede beløb inkluderer påløbne renter fra datoen for opkrævning af de pågældende afgifter indtil refusionsdatoen. Renterne beregnes på basis af Kommissionens referencesats, der er gældende i ansøgerens land på refusionstidspunktet i overensstemmelse med meddelelsen fra Kommissionen om revision af metoden for fastsættelse af referencesatsen og kalkulationsrenten (EUT C 14 af 19.1.2008 s. 6) og med referencesatsen og kalkulationsrenten angivet på Kommissionens websted:

http://ec.europa.eu/competition/state_aid/legislation/reference_rates.html

Refusionen vil derfor være i overensstemmelse med artikel 11 i Kommissionens forordning (EF) nr. 794/2004 af 21. april 2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93.